钦定古今图书集成/明伦汇编/官常典/第398卷 > 沈汉
## 钦定古今图书集成/明伦汇编/官常典/第398卷 > 沈汉

按《明外史马录传》：“沈汉，字宗海，吴江人。正德十六年
进士，授刑科给事中。中官马俊、王堂久废，忽自南京
召至，汉论止之。改元诏书，蠲四方逋税，汉以民间已
纳者多饱吏橐，请已征未解者作来年正课。又言近
籍没奸党赀数千万，请悉发以补岁入不足之数。并
见采纳。兴献帝议加皇号，疏陈不可。嘉靖二年，以灾”
异指斥时政。尚书林俊去位，复抗章争之。天下翕然
称敢言。户部郎中牟泰坐吏盗官帑，下诏狱贬官。汉
言：“吏为奸利，在泰未任前。事败，泰发之，泰无罪。”因极
言刑狱宜付法司，毋委镇抚，不纳。霍韬欲变官制，疏
斥其谬。张寅狱起，法司皆下吏。汉言：“祖宗之法不可
坏，权幸之渐不可长，大臣不可辱，妖贼不可赦。”遂并
汉收系，除其名。家居二十年卒。曾孙璟，万历中为吏
部员外郎，请王恭妃封号忤旨，降行人司正，迁光禄
丞。天启初，赠少卿。